Arne Toft (S), 2004-11-17:
»Kan ministeren med baggrund i sit svar på spørgsmål nr. S 150 oplyse, om han betragter Frederiksberg og Københavns Kommuner som indgående i en kommunesammenlægning, når H:S, der udgør en meget stor del af kommunernes budgetter, indgår i den nye hovedstadsregion?«
Jeg har tidligere stillet et spørgsmål til indenrigs- og sundhedsministeren angående det sygehusfællesskab, der bliver mellem Frederiksberg og Københavns Kommuner.
Betragter ministeren det som en sammenlægning, således at man får 1 år ekstra i bestyrelsen eller afgår bestyrelsen, når vi kommer til den 1. januar 2006?
Nej til det første spørgsmål og ja til det andet spørgsmål.
Ja, det er vel en lang dag, så det kan godt være lidt trættende, men jeg vil igen spørge ministeren: Vi kan jo se, at Hovedstadens Sygehusvæsen er en meget tung budgetpost, og betyder det svar, jeg fik, som jeg ikke lige fattede i første omgang, at man vil vælge en bestyrelse for sygehusvæsenet for 1 år, altså for 2006?
Det er ikke, fordi jeg ikke vil sige mere, men jeg har selv været lidt forvirret over, hvad det her spørgsmål i realiteten dækkede over, fordi der er en henvisning til en skriftlig besvarelse, jeg har givet på et tidligere spørgsmål, og nu bliver jeg så spurgt om, hvorvidt jeg betragter Københavns og Frederiksbergs Kommuner som værende kommuner, der nu er indgående i en kommunesammenlægning.
Svaret på det spørgsmål er: Nej, jeg betragter ikke København og Frederiksberg Kommuner som værende indgående i en kommunesammenlægning.
Begge kommuner har taget stilling til, hvilken skæbne de synes de skal have efter den 1. januar 2007 og har sammenfattende svaret, at de ønsker at fortsætte.
Og det betyder jo, at de overgangsbestemmelser, vi har om at forlænge valgperioden, ikke bliver relevante.
Så der skal være nyvalg på Frederiksberg, og der skal være nyvalg i København i november 2005.
Og det betyder også, at H:S-bestyrelsen får et helt normalt forløb, og at der skal ske en nybesættelse; det må vel blive i foråret 2006.
Det synes jeg er klar tale, men har ministeren ikke tænkt over, at det kunne være fornuftigt, at man lod den bestyrelse, der sidder for H:S, sidde 1 år mere, således at man ikke skal have en bestyrelse siddende i kun 1 år?
Det er jo reelt det, jeg forstår man gør med den nye strukturreform, hvor man siger: Lad nu bestyrelsen gøre det her arbejde færdigt, og så lad en ny bestyrelse komme til.
Det, jeg siger her, er, at den 1. januar 2006 bliver der valgt en helt ny bestyrelse til H:S.
Den sidder i 1 år, og så skal der vælges en ny igen.
Jeg kan da sige, for så vidt angår min egen udpegningsret, at da vil hensynet til kontinuitet naturligvis indgå med meget stærk vægt, når jeg skal tage stilling til, hvem der skal udpeges for den funktionsperiode, der så kun bliver på 1 år.
Jeg kan jo ikke stå her og foregribe, hvad man vil gøre på Frederiksberg og i København, men det vil vel ikke være unaturligt, hvis det samme hensyn indgår dér.
Men det kan ikke rigtig være anderledes, for H:S er jo, kan man sige, en selvstændig organisation, bestyrelsen udspringer af de to kommunalbestyrelser og staten.
Og de to kommunalbestyrelsers mandat falder jo væk den 31. december 2005, og derfor fører logikkens veje jo til, at de nye kommunalbestyrelser på Frederiksberg og i København, Borgerrepræsentationen og kommunalbestyrelsen, må foretage en udpegning i foråret 2006.
Anderledes kan det ikke være.